ໂດຍສືບຕໍ່ບັນດາການເຄື່ອນໄຫວຢູ່ນະຄອນນິວຢອກ, ໃນຂອບເຂດການຢ້ຽມຢາມອາເມລິກາ ຢ່າງເປັນທາງການ, ວັນທີ 10/07, ທ່ານເລຂາທິການໃຫຍ່ຄະນະບໍລິການງານສູນກາງພັກກອມມູນິດຫວຽດນາມ ຫງວຽນຟຸຈ້ອງ ໄດ້ໄປຢ້ຽມຢາມສຳນັກງານສະຫະປະຊາຊາດ ແລະ ພົບປະເຈລະຈາກັບທ່ານເລຂາທິການໃຫຍ່ສະຫະປະຊາຊາດ Ban Ki moon.
ທ່ານເລຂາທິການໃຫຍ່ ຫງວຽນຟຸຈ້ອງ ໄດ້ສະແດງຄວາມຂອບອົກຂອບໃຈຕໍ່ການພົວພັນຮ່ວມມື, ການໜູນຊ່ວຍອັນລ້ຳຄ່າ ເຊິ່ງສະຫະປະຊາຊາດ ແລະ ທ່ານເລຂາທິການໃຫຍ່ Ban Ki moon ເອງໄດ້ສະຫງວນໃຫ້ແກ່ຫວຽດນາມໃນຫຼາຍປີຜ່ານມາ, ໂດຍສະເພາະແມ່ນເລື່ອງແກ້ໄຂຜົນຮ້າຍຢ້ອນຫຼັງຈາກສົງຄາມ. ທ່ານເລຂາທິການໃຫຍ່ ຫງວຽນຟຸຈ້ອງ ຢືນຢັນວ່າ, ຫວຽດນາມ ແມ່ນສະມາຊິກມີຄວາມຮັບຜິດຊອບຂອງປະຊາຄົມສາກົນ, ຍາມໃດກໍ່ສະໜັບສະໜູນ ແລະ ຮ່ວມມືກັບສະຫະປະຊາຊາດ ເພື່ອໂລກແຫ່ງສັນຕິພາບ ແລະ ພັດທະນາແບບຍືນຍົງໃຫ້ທຸກໆຄົນ. ທ່ານເລຂາທິການໃຫຍ່ ຫງວຽນຟຸຈ້ອງ ໃຫ້ຮູ້ວ່າ, ຫວຽດນາມ ຖືເປັນສຳຄັນບັນດາການເຄື່ອນໄຫວຮັກສາສັນຕິພາບຂອງສະຫະປະຊາຊາດ ແລະ ຈະສືບຕໍ່ເຂົ້າຮ່ວມຢ່າງຕັ້ງໜ້າໃນໄລຍະຈະມາເຖິງ. ພ້ອມທັງປາດຖະໜາວ່າ, ສະຫະປະຊາຊາດ ແລະ ທ່ານ Ban Ki moon ເອງ ຈະສືບຕໍ່ຊ່ວຍເຫຼືອຫວຽດນາມ ຮັກສາບັນດາຜົນງານໃນການປະຕິບັດຄາດໝາຍສະຫັດສະວັດໃຫ້ໄດ້ ແລະ ປະຕິບັດບັນດາໂຄງການ, ຈຸດໝາຍອື່ນໆຂອງສະຫະປະຊາຊາດໃຫ້ເປັນຢ່າງດີ.
ທີ່ການພົບປະ, ທ່ານເລຂາທິການໃຫຍ່ Ban Ki moon ແລະ ທ່ານເລຂາທິການໃຫຍ່ ຫງວຽນຟຸຈ້ອງ ໄດ້ແລກປ່ຽນບາງບັນຫາສາກົນ ແລະ ພາກພື້ນ. ໃນນັ້ນມີບັນຫາທະເລຕາເວັນອອກ. ທ່ານ Ban Ki moon ປາດຖະໜາວ່າ ບັນດາຝ່າຍທີ່ກ່ຽວຂ້ອງຕ້ອງເຈລະຈານຳກັນ, ແກ້ໄຂບັນດາຄວາມຂັດແຍ້ງກັນໂດຍສັນຕິວິທີ, ແທດເໝາະກັບກົດບັດສະຫະປະຊາຊາດ ແລະ ກົດໝາຍສາກົນ, ໃນນັ້ນມີສົນທິສັນຍາຂອງສະຫະປະຊາດ ກ່ຽວກັບກົດໝາຍວ່າດ້ວຍທະເລປີ 1982. ທ່ານ Ban Ki moon ຢືນຢັນ, ຈະສືບຕໍ່ກະຕຸກຊຸກຍູ້ບັນດາຝ່າຍທີ່ກ່ຽວຂ້ອງເຂົ້າຮ່ວມການເຈລະຈາກ່ຽວກັບບັນຫານີ້.
(ແຫຼ່ງຄັດຈາກ VOV)